ครึ่งปีกองทุนหุ้นแจกกำไรสูงสุด-ทองเดี้ยง
เปิดผลงานกองทุนรวม 6 เดือนแรก “กองทุนหุ้น” ผลตอบแทนเฉลี่ยสูง 16.9%  LTF 14.5% “กองทอง” ขาดทุน 4.12%
26 ก.ค. 2555

เปิดผลงานกองทุนรวม 6 เดือนแรก “กองทุนหุ้น” ผลตอบแทนเฉลี่ยสูง 16.9%  LTF 14.5% “กองทอง” ขาดทุน 4.12%
นายสถาปนะ เลี้ยวประไพ ประธานเจ้าหน้าที่บริหารสมาคมบริษัทจัดการลงทุน เปิดเผยว่า ผลตอบแทนเฉลี่ยของกองทุนแต่ละประเภทในช่วง 6 เดือนแรกของปีนี้ กองทุนหุ้นให้ผลตอบแทนเฉลี่ยสูงสุดอยู่ที่ 16.9% โดยกองทุนหุ้นที่ให้ผลตอบแทนต่ำสุด 1.99% และสูงสุดอยู่ที่ 27.56% 
ในส่วนของกองทุนรวมหุ้นระยะยาว ( LTF) ซึ่งเป็นกองทุนหุ้นเช่นเดียวกันก็ให้ผลตอบแทนเฉลี่ยที่ 14.5% โดยกองทุนที่ให้ผลตอบแทนสูงสุดอยู่ที่ 24.43% และต่ำสุดติดลบ 0.99% ขณะที่กองทุนผสมที่สินทรัพย์ส่วนหนึ่งเป็นหุ้นก็ให้ผลตอบแทนเฉลี่ยที่ 8.8% โดยกองทุนที่ให้ผลตอบแทนสูงสุดอยู่ที่ 22.12% และต่ำสุดติดลบ 3.1%
“ผลงานของกองทุนที่ลงทุนในหุ้นสะท้อนภาพของตลาดหุ้นครึ่งปีแรกที่โดยรวมยังเป็นบวกเมื่อเทียบกับสิ้นปีก่อน แม้ช่วงที่ผ่านมาจะมีหลายปัจจัยลบกระทบตลาดหุ้นและแนวโน้มในครึ่งปีหลังมองว่ากองทุนยังน่าให้ผลตอบแทนที่ดี แต่ระหว่างทางความผันผวนสูง”นายสถาปนะ กล่าว
ด้านกองทุนรวมตราสารหนี้และกองทุนรวมตลาดเงิน ที่เหมาะกับนักลงทุนที่รับความเสี่ยงจากการลงทุนได้น้อย ให้ผลตอบแทนเฉลี่ยที่ 1.54% และ 1.35% ตามลำดับ 
ขณะที่กองทุนทองคำในปีก่อนร้อนแรงมาก แต่มาครึ่งปีนี้ผลตอบแทนเฉลี่ยติดลบที่ -4.12% โดยกองทุนที่ให้ผลตอบแทนสูงสุดทำได้ 1.66% และกองทุนที่ผลงานแย่สุดติดลบ 8.36% อย่างไรอย่างก็ดีการลงทุนในระยะยาวกองทุนทองคำยังมีความน่าสนใจอยู่
สำหรับกองทุนรวมเพื่อการเลี้ยงชีพ (RMF) ที่เน้นลงทุนในหุ้นให้ผลตอบแทนเฉลี่ยสูงสุดเมื่อเทียบกับกองทุนรวม RMF ด้วยกัน ซึ่งให้ผลตอบแทนอยู่ที่ 13.8% กองทุนรวม RMF ลงทุนแบบผสมให้ผลตอบแทนเฉลี่ยรองลงมาที่ 10.6% กองทุนรวม RMF ลงทุนตราสารหนี้ให้ผลตอบแทนเฉลี่ยที่ 1.24% สำหรับกองทุนรวม RMF ทองคำผลตอบแทนเฉลี่ยติดลบ 1%
นายสถาปนะ กล่าวว่า การลงทุนในระยะยาวสร้างผลตอบแทนที่ดี แม้ในช่วงสั้นๆของแต่ละปีสินทรัพย์เพื่อการลงทุนต่างๆ จะให้ผลตอบแทนผันผวน ขึ้นกับปัจจัยเศรษฐกิจ การเงิน การลงทุน การลงทุนสั้นๆ ก็มีโอกาสขาดทุน แต่หากลงทุนในระยะยาวสร้างผลตอบแทนที่ดี 
“จากข้อมูลจริงช่วง  10 ปีที่ผ่านมา หากลงทุน 100 บาทในสินทรัพย์ต่างๆ เช่น ทองคำ หุ้น ตราสารหนี้ และเงินฝาก เงิน 100 บาทของเราจะเพิ่มขึ้นเป็น 548 บาท 425 บาท 212 บาท และ 140 บาท ตามลำดับ ชี้ให้เห็นว่าการลงทุนในระยะยาวสร้างผลตอบแทนที่เป็นบวกอย่างน่าสนใจ โดยผลตอบแทนเฉลี่ยของการลงทุนในทองคำสูงสุดเมื่อเทียบกับสินทรัพย์อื่นซึ่งให้ผลตอบแทนเฉลี่ยที่ 13.98% ต่อปี รองลงมาคือการลงทุนในหุ้นให้ผลตอบแทนเฉลี่ยที่ 11.78% ต่อปี ตราสารหนี้ให้ผลตอบแทนเฉลี่ยที่ 5.96% ต่อปี และเงินฝากให้ผลตอบแทนเฉลี่ยที่ 2.61% ต่อปี”นายสถาปนะ กล่าว